Ceurapè Jeunèh Meunatang Herpestes
|Ceurapè || Foto: facebook/buchary budiman
Eumpeuën ceurapè nyan nakeuh mubagoë macam umpama glang tanoh, cangguëk, eungkôt , uleuë, lom aneuk-aneuk meunatang la'én umpama aneuk manok, aneuk iték atawa aneuk-aneuk cicém la'én nyang na lam uteuën bluka atawa paya.
Ceurapè nyan nakeuh musôh mupusaka beugi uleuë. Asai meurumpök uleuë ubeut atawa rayek bandum jipoh maté.
Uleuë nyan h'ana daya lawan ceurapè bahpi uleuë seudông sakalipôn mandum talô lawan ngön da ceurapè nyan.
Sitiëb meurumpök da ceurapè ngön uleuë laju jeuët prang meugeugasui akhé jih uleuë nyan maté jihuë bangké puwoë keu eumpeuën aneuk jih lam eumpung.
Meunyo di Banua Afrika lam gurôn Kalahari na udéb meunatang Honey Badger, meunatang sijeunèh cagèë ubeut bagah ngön caca leupahna bak jipoh uleuë.
Cagèë nyan eumpeuën utama jih cit uleuë, ië unoë ( madu) , tikôh atawa meunatang-meunatang la'én udéb lam reuhung tanoh atawa guha kareuëng lam padang gurôn nyan.
Meujan-jan na ta deungö narit ureuëng gampông geukheun :
" ka duëk beujiôh lom keudéh bak ceurapè weuëk pèng".
H'an töm na lom sijarah ceurapè nyan ji ngui deureuham jak mubloë u keudè. Narit nyan nakeuh mumakna pansië keu sidroë-droë ureuëng duëk atawa tinggai lam glé tapi h'ana sapeuë na hareukat.
Pansië nyan nakeuh narit keu ureuëng beu'ö pubuët-buët.
Tacah uteuën beungèh ceurapè
Tacah seukèë beungèh meuruwa
Tacukô ôk beungèh gutèë
Tapoh sitèë deungön tuba
Deungön tok tapoh tikôh
Tadrob lapôh deungön jrat
Peugöt pageuë keu jroh lampôh
Bak suët reu'ôh meuhareukat
Tubôh sihat wasé tapajôh
Tinggai lampôh nyan keu boinah.
Wallahu 'aklam BB.
Seunurat:
Tgk Buchary Budiman
di Acèh Barôh (Aceh Utara)